Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Felkérte továbbá a polgármestert arra, hogy az iskolaegészségügyi ellátásról szóló 26/1997. (IX. 3.) NM rendeletben kötelezően előírt iskolafogászati gyógyító és megelőző
Paragraph Index: 308

Felkérte továbbá a polgármestert arra, hogy az iskolaegészségügyi ellátásról szóló 26/1997. (IX. 3.) NM rendeletben kötelezően előírt iskolafogászati gyógyító és megelőző ellátás megszervezésének elmulasztásából fakadó, alkotmányos joggal összefüggő visszásság megszüntetése iránt az ellátás iskolát érintő megszervezésével Sárospatak Város Önkormányzatának Képviselő-testületénél haladéktalanul intézkedjen. A válaszadásra nyitva álló határidő még nem telt el. A vizsgálat megállapítása szerint a Szent-Györgyi Albert Egészségügyi és Szociális Szakközépiskola és Szakképző Intézetet fenntartó önkormányzat nem gondoskodott az iskolafogászati gyógyító és megelőző ellátásnak az iskola tanulóit érintő megszervezéséről. Az alkotmányos joggal összefüggésben felmerült visszásság orvoslása érdekében az országgyűlési biztos indítványozta, hogy Kecskemét MJ Város polgármestere intézkedjék a fent hivatkozott rendeletben kötelezően előírt iskolafogászati gyógyító és megelőző ellátás megszervezésének elmulasztásából fakadó, alkotmányos joggal öszszefüggő visszásság megszüntetése iránt az ellátás iskolát érintő megszervezésével Sárospatak Város Önkormányzatának Képviselő-testületénél. A válaszadásra nyitva álló határidő még nem telt el. A tanulók legmagasabb szintű testi és lelki egészséghez fűződő jogát veszélyeztette az Egressy Gábor Ipari Szakközépiskola igazgatója azzal, hogy szülői engedélyhez kötötten és kijelölt helyre korlátozva ugyan, de engedélyezte az intézmény területén a dohányzást. E jogot veszélyeztette a Trefort Ágoston Villamos- és Fémipari Szakképző Iskola igazgatója is, aki engedélyezte, hogy az iskolai büfében dohányárut forgalmazzanak. Alapvető társadalmi érdek a munkáltatók és az általuk foglalkoztatott közalkalmazottak közötti konfliktusmentes viszony. Ennek fontosságát az is kiemeli, hogy a közalkalmazotti törvény hatálya alá többek között olyan munkáltatók tartoznak, akiknek nem megfelelő munkája a közérdeket súlyosan veszélyeztetheti. Az oktatási intézmények működésének zavarai tehát súlyos társadalmi kárt okozhatnak. A közalkalmazotti törvény (Kjt.) speciális szabályt tartalmaz a közalkalmazotti jogviszony felmentéssel történő megszüntetésének arra az esetére, ha a közalkalmazott alkalmatlansága egészségügyi okból következik be és emiatt nem képes munkakörét a továbbiakban ellátni. Ebben az esetben ugyanis az érintett csak akkor menthető fel, ha a munkáltatónál nincs az egészségi állapotának megfelelő munkakör, vagy ha az e munkakörbe történő áthelyezéséhez nem járul hozzá az érintett közalkalmazott. A Kjt. értelmében a munkáltatónak a felmentés előtt meg kell vizsgálnia, van-e olyan más munkakör, amelynek ellátására az érintett közalkalmazott alkalmas, és amennyiben van ilyen, abba át kell helyezni, ha azt a közalkalmazott elvállalja. Mindezek mellett azonban elengedhetetlenül fontos annak az iskolai környezetnek a megteremtése és védelme is, amely maradéktalanul biztosítja a tanulók biztonságát, egészséges fejlődését és nevelését. A vizsgálat tapasztalatai szerint az oktatási intézményekben foglalkoztatott egyes pedagógusok munkaköri alkalmasságának kétségei veszélyeztetik a diákok legmagasabb szintű testi és lelki egészséghez, valamint emberi méltóságához fűződő jogainak maradéktalan érvényesülését. E jogok védelmének hatékonyabb biztosítása érdekében szükségesnek tartjuk a pedagógusok pszichológiai alkalmasságának időszakos vizsgálatát. Vizsgálatunknak nem volt kiemelt célja a diákok iskolai terhelésének felmérése. A munka közben azonban nem lehetett nem meghallani a diákok egybehangzó, egyöntetűen keserű panaszát arra, hogy napi iskolai terhelésük elviselhetetlen. Kimerültek, hajszoltak, 6—7 tanórájuk van naponta, de majd’ minden iskolában akadt olyan diák, akinek 8 tanórája is van a hét valamelyik napján, nem számítva a délutáni önkéntes elfoglaltságokat. Mivel az ilyen terheléshez adódik az otthoni feladatok elvégzése, egyértelműen megállapítható, hogy a mai magyar középiskola diákjai egészségtelenül élnek. A túlzott terhelés egyik következménye a közéleti kérdések iránti érdektelenség, és jellemző a passzív kikapcsolódások felé vonzódás. Amikor 1968-ban Gazsó—Pataki—Várhegyi 769 budapesti diák életmódját vizsgálta (Diákéletmód Budapesten, Gondolat, 1971.), megállapította, hogy a hét tanítási napjain átlagban 5,3 óra iskolai és napi 1,9 óra otthoni tanulási terhei voltak a diákoknak. Ezt a kutatók már akkor életmódtorzítónak, beszűkült életvitelre késztetőnek, a szocializációs folyamatot retardálónak tartották. Ma a középiskolás diákok munkanapjában a tanítási órák száma 28—30%-kal magasabb, mint 30 évvel ezelőtt. A napi, illetve heti terhelés pedig nem egyszerűen tanítási, egészségügyi vagy szocializációs kérdés, hanem devianciát is generáló tényező, hiszen egyeseknél igazolja a társadalmi követelményekkel való szembeszegülést. Vizsgálatunk tapasztalatai szerint az oktatási intézmények megfelelő eszközök hiányában jelenleg nem képesek a túlterhelésből fakadó konfliktusok kezelésére. A tanulók egészséges fejlődését és nevelését biztosító iskolai környezet kialakítása és a diákok legmagasabb szintű testi és lelki egészséghez fűződő jogának hatékonyabb érvényesülése érdekében, szükségesnek tartjuk azt, hogy a középfokú oktatási intézményekben az iskolaorvos mellett iskolai pszichológus is működjön. 1999/79/II. szám Mindezek okán az állampolgári jogok országgyűlési biztosa ajánlásában felkérte az oktatási minisztert, hogy kezdeményezze a pedagógusok időszakos, pszichológiai alkalmasságukra is kiterjedő orvosi vizsgálata szabályrendszerének kidolgozását és gondoskodjon a végrehajtás szervezeti és anyagi feltételeiről.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes